text: Efterlyser stadig vidner til cykel-mystik
  13 maj 2013 kl. 05.21
  Syd- og Sønderjyllands Politi gentager i dag efterlysningen af vidner til en episode lørdag nat, hvor en 16-årig kvindelig cyklist blev fundet bevidstløs i Esbjerg.
  - Vi savner i den grad vidner, siger vagtchefen mandag morgen. Specielt vil vi da gerne tale med den mand, som pigen har set kort for uheldet.
  Den mystiske episode skete på Karl Andersens Vej ved 23.30-tiden lørdag. Den unge kvinde bemærkede en mand på den modsatte side af vejen, lige inden hun svingede til højre.
  Hvad der derefter er sket, ved hun ikke.
  
  Skubbet af cyklen?
  - Manden, som hun mødte fulgte muligvis efter hende. Det næste, hun husker, er at ligge på jorden med cyklen mellem benene. Hun har ondt i hovedet og ved ikke, hvad der er sket, fortalte vagtchef Henrik Sønderskov søndag til TV SYD.
  Politiet ved heller ikke, hvad der er sket.
  - Måske er der bare tale om et uheld, men den unge kvinde var ikke påvirket af hverken alkohol eller stoffer. Det kan også være, at hun er blevet slået eller skubbet af cyklen, siger Henrik Sønderskov.
  Efter den 16-årige kom til sig selv, havde hun stadig sine ting.
  Oplysninger i sagen kan som sædvanligt gives til politiet på telefon 1-1-4.
  